Zendaya kraai koning by MTV-toekenningsZendaya. (Foto: Momodu Mansaray/Getty Images/AFP) Zendaya het Sondag (5 Junie) die MTV-fliek- en TV-toekennings oorheers toe haar tienerdrama Euphoria en silwerskerm-superheldrolprent, Spider-Man: No Way Home, onderskeidelik as beste program en beste fliek aangewys is. Fliek- en kassie-aanhangers kon aanlyn vir hul gunstelinge gestem het. Vanjaar se toekennings het die gewildheid van dié 25-jarige voormalige Disney-kinderster beklemtoon. Zendaya het die toekenning van beste vertoning in ’n program vir haar spel in die HBO-reeks Euphoria gewen. Hierdie trefferreeks gee dikwels ’n somber en harde blik op die moderne tienerlewe, en het ook twee ongewone toekennings vir die beste geveg- en beste soen-toneel ingeoes. Toegewyde aanhangers word op sosiale media aangemoedig om vir hul gunstelinge te stem. Dit is dus nie vreemd wanneer rolprente en reekse met groot volgerstalle op sosiale media by die MTV-toekennings koning kraai nie. Dit was dus nie ’n verrassing toe Spider-Man: No Way Home, verreweg die grootste lokettreffer sedert die begin van die pandemie, die prys vir beste fliek gewen het nie. Die rolprent het byna $1,9 miljard (sowat R29 miljard) wêreldwyd verdien. Zendaya en Tom Holland, wat die jongste weergawe van die superheld vertolk, is nie net ’n paartjie op die skerm nie, hulle koer in werklikheid ook vir mekaar. Holland het die MTV-toekenning vir “beste optrede” ontvang tydens die geleentheid. Die paartjie het egter nie die geleentheid wat in Santa Monica naby Los Angeles plaasgevind het, bygewoon nie. Jennifer Lopez het by dieselfde geleentheid die “Generasie”-toekenning ontvang. Sy het haar verloofde, Ben Affleck, en haar aanhangers in haar toespraak bedank. Lopez het ook die toekenning vir beste liedjie gewen vir “On my Way (Marry Me),” terwyl die 19-jarige sangeres Olivia Rodrigo die toekenning vir beste musiekdokumentêr vir Olivie Rodrigo: Driving Home to U ontvang het. Jack Black is ook Sondag deur MTV vir sy loopbaan vereer. Die 52-jarige akteur het bollemakiesie geslaan en oor die verhoog gerol om die prys te ontvang, waarna hy na asem gesnak het en gesê het dat hy “ŉ bietjie suurstof” nodig het. Daniel Radcliffe van die Harry Potter-faam het die toekenning vir beste skurk vir sy toneelspel in die avontuurkomedie The Lost City gewen. Hy het skertsend in sy toespraak opgemerk dat sy Britse aksent die boosheid van sy karakter ’n ligte ondertoon gegee het.